बैंकाक - भारत के बी साई प्रणीत ने अपना शानदार प्रदर्शन बरकरार रखते हुए थाईलैंड ओपन बैडमिंटन टूर्नामेंट के फाइनल में प्रवेश कर लिया है, जहां इंडोनेशिया के जोनाथन क्रिस्टी से उनका मुकाबला होगा। इसके विपरित दूसरी वरीयता प्राप्त सायना नेहवाल को सेमीफाइनल में हार का सामना करना पड़ा। तीसरी वरीयता प्राप्त प्रणीत ने शनिवार को थाईलैंड के पानावित थोंगनुआम को 36 मिनट में 21-11, 21-15 से पीट दिया। प्रणीत का फाइनल में चौथी वरीयता प्राप्त इंडोनेशिया के जोनाथन क्रिस्टी से मुकाबला होगा। दोनों खिलाड़ी कॅरियर में पहली बार आमने-सामने होंगे।